Mir alli heis sicher o scho erläbt: Öppis, wo me sech nid het chönne erkläre, öppis, wo niemer weis wiso, isch passiert. Alls Grüble nützt nüt, es überstygt üse Verstand oder grabt sech under ihm düre es Loch i ds Härz, ohni dass me cha begryffe wiso. I der Schuel isch es verpönt gsi, settigi Gschichte z erzelle oder vorzläse - ussert si stande grad i der Bibel. D Chinder müesse ja äbe derzue erzoge wärde, dass der Verstand ds Wichtigschte und ds Oberschte isch im mönschleche Läbe. Und o we si zimlech gleitig merke, dass ihres eigete Verständnis nid so wyt längt, so erläbe si derby doch, dass es no gschyderi Lüt git als si, settigi, wo d Flugere, d Astrophysik, d Wurzle vo minus eis und sogar ds Internet erfunde hei, wo mir jitz alli bruuche. Das begryft o der Dümmscht.